section_heading: Životopis
paragraph_text: Završio školu za primijenjenu umjetnost u Zagrebu 1955. nakon čega upisuje studij slikarstva na Akademiji likovne umjetnosti u Zagrebu, gdje i upoznaje buduću suprugu, slikaricu Maju Dolenčić-Malešević. Diplomirao je na Akademiji likovne umjetnosti 1960. godine u klasi Otona Postružnika. Od 1958. godine je u braku s Majom Dolenčić-Malešević s kojom ima dvoje djece: sina književnika Bogdana Maleševića i kćer Tanju Malešević koja je poput svojih roditelja također akademska slikarica. Od 1960. do 1961. godine bio je član grupe »Mart«. Bio je suradnik Majstorske akademije Krste Hegedušića od 1960. do 1962. godine, s čijim članovima sudjeluje na mnogobrojnim grupnim izložbama u domovini i inozemstvu (u Slovenj Gradecu dobiva posebno priznanje za slikarstvo). Vojni rok služi u Zrenjaninu, gdje sudjeluje u Ečanskoj likovnoj koloniji, počinje pisati za Zrenjaninske novine, a prve samostalne izložbe imao je u Zrenjaninu (1966.) i Beogradu (Kolarčev narodni univerzitet, 1968.). U tom desetljeću stvara čuvene slike, od Ane Frank, Intimnih topografija, do Europe.